Document ID: 32001R2136

Κανονισμός (ΕΚ) αριθ. 2136/2001 του Συμβουλίου
της 23ης Οκτωβρίου 2001
για τροποποίηση του κανονισμού (ΕΚ) αριθ. 723/97 για την υλοποίηση προγραμμάτων δράσης των κρατών μελών στον τομέα των ελέγχων των δαπανών του ΕΓΤΠΕ, τμήμα Εγγυήσεων
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37,
την πρόταση της Επιτροπής(1),
τη γνώμη του Ευρωπαϊκού Κοινοβουλίου(2),
Εκτιμώντας τα ακόλουθα:
(1) Το άρθρο 1 του κανονισμού (ΕΚ) αριθ. 723/97(3) προβλέπει ότι η Κοινότητα συμμετέχει στις δαπάνες των κρατών μελών για την υλοποίηση νέων προγραμμάτων δράσης που προκύπτουν από νέες κοινοτικές υποχρεώσεις και τα οποία εγκρίνει η Επιτροπή και έχουν ως στόχο τη βελτίωση της δομής ή της αποτελεσματικότητας των ελέγχων των δαπανών του ΕΓΤΠΕ, τμήμα Εγγυήσεων. Το άρθρο 4 του εν λόγω κανονισμού προβλέπει ότι η χρηματοδοτική συμμετοχή της Κοινότητας χορηγείται ανά ημερολογιακό έτος, για περίοδο πέντε διαδοχικών ετών αρχής γενομένης από το 1997, εντός του ορίου των ετησίων πιστώσεων οι οποίες εγκρίθηκαν από την αρμόδια επί του προϋπολογισμού αρχή εντός του ορίου των δημοσιονομικών προοπτικών.
(2) Η Επιτροπή διαβίβασε έκθεση στο Συμβούλιο σχετικά με την πρόοδο της εφαρμογής του κανονισμού (ΕΚ) αριθ. 723/97 κατά τη διάρκεια των ετών 1997 έως 2000. Λαμβανομένων υπόψη των εκθέσεων αξιολόγησης που προετοίμασαν τα κράτη μέλη και της αποτελεσματικότητας των προγραμμάτων που εφαρμόστηκαν, η Επιτροπή εκτιμά ότι τα κράτη μέλη θα πρέπει να συνεχίσουν να λαμβάνουν χρηματοδοτική ενίσχυση για την υλοποίηση των προγραμμάτων που προβλέπονται στο άρθρο 1 του κανονισμού (ΕΚ) αριθ. 723/97.
(3) Δεδομένου, ιδίως, ότι οι νέες δαπανηρές τεχνικές έχουν εισαχθεί από τον κανονισμό (ΕΚ) αριθ. 1593/2000 του Συμβουλίου, της 17ης Ιουλίου 2000, για την τροποποίηση του κανονισμού (ΕΟΚ) αριθ. 3508/92 για τη θέσπιση ολοκληρωμένου συστήματος διαχείρισης και ελέγχου σχετικά με ορισμένα καθεστώτα κοινοτικών ενισχύσεων(4), που έχουν ως στόχο τη βελτίωση του συστήματος αναγνώρισης αγροτεμαχίων με τη βοήθεια συστήματος γεωγραφικών πληροφοριών και ψηφιακής ορθοφωτογράφισης, δικαιολογείται κοινοτική συμμετοχή για την κάλυψη μέρους των δαπανών που επιβαρύνουν τα κράτη μέλη στο πλαίσιο νέων προγραμμάτων δράσης στον τομέα αυτό. Στο πλαίσιο αυτό, κρίνεται σκόπιμο, για λόγους νομικής σαφήνειας, να διαγραφεί η τελευταία περίπτωση του άρθρου 5 του κανονισμού (ΕΚ) αριθ. 723/97.
(4) Συνεπώς, θα πρέπει να παραταθεί για δύο έτη η περίοδος κατά την οποία μπορεί να καταβληθεί η χρηματοδοτική συμμετοχή της Κοινότητας.
(5) Ο κανονισμός (ΕΚ) αριθ. 723/97 θα πρέπει να τροποποιηθεί αναλόγως,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 723/97 τροποποιείται ως εξής:
1. Στο άρθρο 2 παράγραφος 1, το δεύτερο εδάφιο αντικαθίσταται από το ακόλουθο κείμενο: "Ωστόσο, για τα προγράμματα που αφορούν το έτος 2002, η προθεσμία υποβολής στην Επιτροπή λήγει στις 31 Ιανουαρίου 2002".
2. Στο άρθρο 4 παράγραφος 1, πρώτη πρόταση, οι λέξεις "πέντε διαδοχικών ετών" αντικαθίστανται από τις λέξεις "επτά διαδοχικών ετών".
3. Στο άρθρο 5, η τελευταία περίπτωση διαγράφεται.
Άρθρο 2
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Λουξεμβούργο, 23 Οκτωβρίου 2001.

Labels: 4
15
6